*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 1ης Ιουλίου 1988

για τη βελτίωση της αποτελεσματικότητας των γεωργικών διαρθρώσεων στην Ιρλανδία σύμφωνα με τον κανονισμό (ΕΟΚ) αριθ. 797/85 του Συμβουλίου

(Το κείμενο στην αγγλική γλώσσα είναι το μόνο αυθεντικό)

(88/456/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 σχετικά με τη βελτίωση της αποτελεσματικότητας των γεωργικών διαρθρώσεων (1), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (2), και ιδίως το άρθρο 25,

Εκτιμώντας:

ότι η κυβέρνηση της Ιρλανδίας κοινοποίησε, σύμφωνα με το άρθρο 24 παράγραφος 4 του κανονισμού (ΕΟΚ) αριθ. 797/85, τις ακόλουθες διατάξεις:

- 1987 Πρόγραμμα για τις μειονεκτικές περιοχές (αντισταθμιστικές αποζημιώσεις),

- 1987 Πρόγραμμα για τις μειονεκτικές περιοχές (αντισταθμιστικές αποζημιώσεις για τη δασοκομία)·

ότι, σύμφωνα με το άρθρο 25 παράγραφος 3 του κανονισμού (ΕΟΚ) αριθ. 797/85, η Επιτροπή πρέπει να αποφασίσει εάν, σε συνάρτηση με τη συμφωνία των αναφερομένων διατάξεων με τον προαναφερθέντα κανονισμό και λαμβανομένων υπόψη των στόχων αυτού καθώς και τη σύνδεση που πρέπει να υπάρχει ανάμεσα στα διάφορα μέτρα, πληρούνται οι όροι της χρηματοδοτικής συμμετοχής της Κοινότητας στην κοινή δράση που προβλέπεται στο άρθρο 1 του κανονισμού (ΕΟΚ) αριθ. 797/85·

ότι, με την επιφύλαξη των ανωτέρω παρατηρήσεων, οι προαναφερόμενες διατάξεις πληρούν τους όρους και τους στόχους του κανονισμού (ΕΟΚ) αριθ. 797/85·

ότι η τροποποίηση της αντισταθμιστικής αποζημίωσης, η οποία προβλέπεται από τις ανακοινωθείσες διατάξεις, ενδέχεται να οδηγήσει στην ενθάρρυνση της εντατικοποίησης της παραγωγής·

ότι ο κανονισμός (ΕΟΚ) αριθ. 1760/87 αποσκοπεί στην προσαρμογή των μέτρων, που προβλέπονται από τον κανονισμό (ΕΟΚ) αριθ. 797/85, στους στόχους που επιδιώκονται από τη μεταρρύθμιση της κοινής γεωργικής πολιτικής με την εφαρμογή μέτρων που αποβλέπουν στη μείωση της εντατικοποίησης της παραγωγής·

ότι, για το έτος 1988, η Ιρλανδία πρέπει να τροποποιήσει τις διατάξεις εφαρμογής της αντισταθμιστικής αποζημίωσης προκειμένου να τις προσαρμόσει στους στόχους της μεταρρύθμισης της κοινής γεωργικής πολιτικής·

ότι ζητήθηκε η γνώμη της επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) σχετικά με τα δημοσιονομικά θέματα·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι διατάξεις που θεσπίστηκαν στην Ιρλανδία, με σκοπό την εφαρμογή του τίτλου ΙΙΙ του κανονισμού (ΕΟΚ) αριθ. 797/85 το 1987, πληρούν τους όρους για τη χρηματοδοτική συμμετοχή της Κοινότητας στην κοινή δράση που προβλέπεται στο άρθρο 1 του εν λόγω κανονισμού, με τον όρο ότι, για το έτος 1988, η Ιρλανδία τροποποιεί τις διατάξεις εφαρμογής της αντισταθμιστικής αποζημίωσης προκειμένου να τις προσαρμόσει στους στόχους της μεταρρύθμισης της κοινής γεωργικής πολιτικής.

Άρθρο 2

Η παρούσα απόφαση απευθύνεται στην Ιρλανδία.

Βρυξέλλες, 1 Ιουλίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 93 της 30. 3. 1985, σ. 1.

(2) ΕΕ αριθ. L 167 της 26. 6. 1987, σ. 1.